116 ukers ventetid på fedmeoperasjoner

I Rogaland er det 250 pasienter som venter på denne operasjonen. Behovet og pågangen er langt større enn det som kirurgene på forhånd hadde trodd.

Publisert: Publisert: 20. september 2011

Bjørn Steinar Nedrebø, til venstre, og Kjartan Stormark, er to av de fire kirurgene som opererer pasienter for sykelig fedme i Stavanger.

Denne artikkelen er over ni år gammel

— Etterspørselen etter operasjoner for sykelig overvekt er langt større enn det vi på forhånd hadde tenkt oss. Vi klarer ikke å holde tritt med behovet, sier overlege Bjørn Steinar Nedrebø ved kirurgisk seksjon ved Stavanger Universitetssjukehus (SUS) til Aftenbladet. Sykehuset har i dag to års ventetid for spesialistvurdering for operasjon for sykelig fedme. Når dette er avklart, følger ytterligere 12 ukers venting før selve operasjonen.

— Vi klarer ikke lengre å holde tritt med behovet for disse operasjonene. Hver uke utfører vi opptil fire slike operasjoner. For å få unna litt av køen planlegger vi å få gjort 40 operasjoner i helgene framover, sier Nedrebø som er en av de fire kirurgene som gjennomfører disse operasjonene i Stavanger.

— Det har vært antydet at dere også skal kjøpe operasjoner ved andre sykehus?

— På de 11 norske offentlige sykehus som i dag har dette behandlingstilbudet er ventetiden de fleste steder lang. Private klinikker må i tilfelle være alternativet. De har faktisk like mange fedmeoperasjoner som alle våre offentlige sykehus til sammen.

Over fem år i Oslo

Oversikten fra Fritt Sykehusvalg viser at landets lengste ventetid finnes ved Oslo Universitetssjukehus, avdeling Aker sykehus, som har totalt 290 ukers ventetid, 40 ukers ventetid for utredning og planlegging, og deretter 250 ukers ventetid for innleggelse til operasjon. Innenfor Helse Vest-regionen har Førde Sentralsjukehus 182 ukers ventetid, Haugesund har 157 uker, mens sykehuset på Voss melder om totalt 64 ukers ventetid.

Omfattende inngrep

I oktober for to år siden ble det første operasjonene mot sykelig overvekt utført ved SUS. Det var Helse Vest som påla sykehuset å starte med denne behandlingen. I Stavanger foretas såkalte gastric-bypass operasjoner som kikkhullskirurgi. Dette innebærer at kirurgene setter en stor del av magesekken ut av funksjon, mens en del av tynntarmen kobles bort fra fordøyelses- og næringsopptaksprosessen. Dette gir redusert inntak av mat.

— På disse to årene har vi operert 220 pasienter. Den yngste av disse er under tjue år og de tyngste har veid over 200 kilo. På våre ventelister står nå 280 pasienter og de aller fleste av disse kan ha nytte av de kirurgiske inngrepene, sier Nedrebø.

— Dette er pasienter som har års lidelser med sykelige overvekt bak seg?

— De som venter, er sterkt motiverte kvinner og menn som har hatt et betydelig vekt problem i mange år, noen helt fra barnealder. I tillegg til den sykelige fedmen kan de ha plager med andre sykdommer som kolesterol, diabetes og høyt blodtrykk eller andre medisinske lidelser. Alle som vi opererer, har hatt samtale med en ernæringsfysiolog. Flere har også psykisk plage med seg. Alle blir orientert om risikoen ved disse operasjonene. Noen uker før operasjonene har vi samtaler med pasientene der vi orienterer om opplegg og behandlingen de må gå igjennom. Mye av informasjonen går på mat og trim. Pasientene anbefales å gå ned i vekt før inngrepet. Tilbudet gis i dag til de mellom 18 og 60 år. Men ved spesielle behov kan legene se vekk fra denne aldersgrensen.

I bare to av de 220 operasjonene som er gjort i Stavanger har det tilstøtt komplikasjoner. Ved kontroll etter operasjonene, gir flertallet av pasientene uttrykk for at valget var riktig. For de fleste fører inngrepet til bedre helse og økt muligheter for å klare seg i arbeidsliv og dagliglivet.

De offentlige sykehus har i dag lange ventelister. De private sykehusene tilbyr fedme operasjoner for rundt 100.000 kroner. Ved fristbrudd må det offentlige betale disse utgiftene.

Fakta Overvekt BMI: Kroppsmasseindeks (KMI) (BMI på engelsk) er standard for beregning av overvekt. Den regnes ut ved å ta vekten i antall kg og dele på høyde ganger høyde (i meter). For en person som er 1,70 m høy og veier 90 kg, blir regnestykket slik: 90/(1,70x1,70) = BMI 31.GRENSER: BMI under 20 regnes som undervekt. Mellom 20 og 25 regnes normalvekt. Over 25 er overvekt. Over 30 er definert som helseskadelig overvekt.SYKELIG: Over 50.000 nordmenn er sykelig fete. Omtrent 15 prosent av norske førtiåringer er fete. I løpet av 20 år er dette en dobling. Mangel på mosjon og økt kaloriinntak er de forklaringene på at verden opplever fedme-epidemi som er spådd til å bli det 21. århundrets største helsetrussel. Les mer